Langt fra Las Vegas

Langt fra Las Vegas er en dansk sitcom, som er skabt af komikerne Casper Christensen og Frank Hvam. Serien blev oprindeligt sendt på TV 2 Zulu i perioden 27. februar 2001 til 25. november 2003, men er siden blevet genudsendt flere gange. Serien består af 5 sæsoner med 53 afsnit, som blev instrueret af henholdsvis Jarl Friis-Mikkelsen, Jonas Elmer, Pia Bovin, Mikkel Nørgaard, Casper Christensen og Frank Hvam.

Hovedpersonerne i serien er; komikeren Casper Christensen, den kiksede sportskommentatorer Kenny Nickelman (Frank Hvam), den perverse chef Niels Buckingham (Klaus Bondam), arkitekten og senere tv-stationens pressechef Liva Knibbe Eberhardt (Iben Hjejle), sekretæren Lisa (Katja K), journalisten Kim Dorowsky (Sofie Stougaard) og den brystfikserede kameramand Robert Dølhus (Lars Hjortshøj).

Handlingen foregår på tv-stationen Jump Start og omhandler de ansattes hverdag, hvilket i løbet af serien medfører mange sjove scener. I serien følger man komikeren Casper Christensens liv. I starten er han dybt forelsket i sygeplejersken Anne (Stine Stengade), som bor ovenpå. Den endelige kærlighed går til Liva (Iben Hjejle), som er arkitekt og senere bliver ansat på Jump Start som pressechef. Casper gennemgår en masse hverdagsproblemer gennem hele serien. Alt lige fra en hippiefar til en svigerfar, som er læge, og som kontrollerer alle Caspers handlinger.

Serien havde et gennemsnitlig seertal på  224.000. Langt fra Las Vegas vandt TV Prisens "Årets Comedy" i både 2002 og 2003.

Baggrund 
Casper Christensen og Frank Hvam står bag idéen og konceptet til serien. Serien blev optaget i Metronomes studier på Amager. Det var aldrig meningen, at Lars Hjortshøj skulle spille rollen som Robert Dølhus, men på grund af et afbud til casting fik han rollen. Efter hver uges optagelser i studiet skulle billederne vises til et publikum på stand up-baren Comedy Zoo. Optagelserne blev brugt som "dåselatter" i de færdigklippede tv-afsnit. Ofte gik skuespillere, forfattere og instruktører fra serien med på Comedy Zoo for at få en fornemmelse af, hvad der virkede, og hvornår komikken ramte ved siden.

Afsnit

Sæson 1 (2001, foråret)
 En Ordentlig Sneppetur (sendt første gang 27. februar 2001)
 Trillekød (sendt første gang 6. marts 2001)
 Danish Dynamite (sendt første gang 13. marts 2001)
 Ordnung Muss Sein (sendt første gang 20. marts 2001)
 Kærlighedspokalen (sendt første gang 27. marts 2001)
 Proletarkæden (sendt første gang 3. april 2001)
 Sexfreak (sendt første gang 10. april 2001) 
 Se & Hor (sendt første gang 17. april 2001)
 Heidi, Del 1 (sendt første gang 24. april 2001)
 Heidi, Del 2 (sendt første gang 1. maj 2001)
 Én På Egnsdragten (sendt første gang 8. maj 2001)
 IT Phone Home (sendt første gang 15. maj 2001)
 Helmig Fucki Fucki (sendt første gang 22. maj 2001)

Sæson 2 (2002, foråret)
 Lars Herlow (sendt første gang 5. marts 2002)
 Mia Hundvin (sendt første gang 12. marts 2002)
 John Travolta (sendt første gang 19. marts 2002)
 Mek Pek (sendt første gang 26. marts 2002)
 Mufufu (sendt første gang 2. april 2002)
 Michel (sendt første gang 9. april 2002)
 Liva (sendt første gang 16. april 2002) 
 Mogens K. Eberhart (sendt første gang 23. april 2002) 
 Monsieur Dipp (sendt første gang 30. april 2002)
 Oliver (sendt første gang 7. maj 2002)

Sæson 3 (2002, efteråret)
 Feng Shui (sendt første gang 17. september 2002)
 Kat (sendt første gang 24. september 2002)
 Laust (sendt første gang 1. oktober 2002)
 Polle Pot (sendt første gang 8. oktober 2002)
 Bedste, det er bare mig (sendt første gang 15. oktober 2002)
 Tis (sendt første gang 22. oktober 2002)
 Jeopardy (sendt første gang 29. oktober 2002)
 Kærlighed gør blind (sendt første gang 5. november 2002)
 Som søn så far (sendt første gang 12. november 2002)
 Det sidste ord (sendt første gang 19. november 2002)

Sæson 4 (2003, foråret)
 Pressemødet (sendt første gang 18. marts 2003)
 Don't Wanna Lus You Now (sendt første gang 25. marts 2003)
 Starfucker (sendt første gang 1. april 2003)
 Mere møs til Dennis (sendt første gang 8. april 2003)
 Tino, Gunnar og en hel krukke bolsjer (sendt første gang 15. april 2003)
 Ultimate Kosher (sendt første gang 22. april 2003)
 Arrivederci Kenny (sendt første gang 29. april 2003)
 Nestor (sendt første gang 6. maj 2003)
 Trøstepagten (sendt første gang 13. maj 2003)
 Kammeratstolen (sendt første gang 20. maj 2003)

Sæson 5 (2003, efteråret)
 Skat (sendt første gang 23. september 2003)
 DVD-aftener (sendt første gang 30. september 2003)
 Den forsølvede barnesko (sendt første gang 7. oktober 2003)
 Hvem ka' Lie Kaas (sendt første gang 14. oktober 2003)
 Picaspero (sendt første gang 21. oktober 2003)
 Onani (sendt første gang 28. oktober 2003)
 Who's Your Daddy (sendt første gang 4. november 2003)
 Herretur (sendt første gang 11. november 2003)
 Kim og femidomet (sendt første gang 18. november 2003)
 Et fister øjeblik (sendt første gang 25. november 2003)

Persongalleri

Hovedroller 

 Casper Christensen (spillet af Casper Christensen). Seriens hovedperson og morgenvært på Jumpstart. Hans bedste ven er Kenny Nickelmann. Han danner i sæson 1 par med sygeplejersken Anne Joronsen, bliver gift med Kim Dorowsky i sæson 2, men bliver i slutningen af samme sæson kæreste med arkitekten Liva Eberhardt. Under alle forhold har han dog haft tendenser til utroskab når han ikke følte sig tilfredsstillet nok.
 Kenny Nickelmann (spillet af Frank Hvam). Sportsjournalist hos Jumpstart og Caspers bedste ven. Han er meget stolt af de talenter han har, og tilsyneladende også af dem, han ikke har, og han praler tit når han får muligheden for det. Han går tit med sixpence, tweedtøj og anden gammel-mands agtig påklædning. På trods af venskabet med Casper lader han på en del områder til at være Caspers diametrale modsætning.
 Niels Buckingham (spillet af Klaus Bondam). Jumpstarts "Mr. News" og fra sæson 2 også stationens chef. Han drager tit fordel af kameramanden Robert Dølhus' lave intellekt og bruger ham til alle mulige mærkelige formål, fx i afsnit 49, hvor han beder Robert om at sætte hans hjerte i stå i 10 sekunder, så han kan erklæres død og få en kage opkaldt efter sig hos La Glace.
 Liva Knibbe Eberhardt (spillet af Iben Hjejle). Caspers kæreste fra midten af sæson 2 til slutningen af sæson 3 og igen fra slutningen af sæson 4. Da hun bliver kæreste med Casper arbejder hun som arkitekt, men bliver sidst i sæson 3 ansat på Jumpstart som pressechef.
 Lisa Bremer Harris (spillet af Katja K). Chefsekretær hos Jumpstart, først for Kim Dorowsky, siden for Niels Buckingham. Hun er den mest fornuftige og eneste næsten 'normale' ansat på stationen. Hun har en del kontroverser med Robert Dølhus, som føler en vis fascination af at kigge på hendes bryster.
 Robert Lange Dølhus (spillet af Lars Hjortshøj). Kameramand og videotekniker på Jumpstart. Han er meget dum og barnlig og er nem at narre, hvilket Buckingham drager stor fordel af. Han elsker roulader og andre kager, er medlem af en Hi-Fi Klubben og kan godt lide at kigge på bryster, eller "patter" som han kalder det. Andre af hans ofte brugte udtryk er "kællinger", "total yndlings" og "herre øv".
 Kim Dorowsky (spillet af Sofie Stougaard). Journalist på Jumpstart. Hun var stationens chef i sæson 1, men overlader fra sæson 2 posten til Buckingham for at få mere tid til at skrive en bog om boksning. Hun bliver i starten af sæson 2 gift med Casper, men de bliver efter kort tid skilt igen.

Biroller 
 Anne Joronsen (spillet af Stine Stengade). Sygeplejerske og Caspers kæreste i starten af serien. Hun ses kun i sæson 1 og 2 og bliver i afsnit 14 kæreste med tv-værten Lars Herlow, hvorefter man ikke ser mere til hende.
 Mogens Knibbe Eberhardt (spillet af Henning Jensen). Livas far, som er læge og meget stolt af sin medicinske uddannelse, som han tit refererer til. Selv synes han, at Casper er et stort fjols og forstår ikke hvad Liva ser i ham. Han er meget selvcentreret og har en dårlig vane med at tysse på eller på en anden måde afbryde folk, når de er ved at fortælle noget, han ikke ønsker skal afsløres.
 Vibeke Knibbe Eberhardt (spillet af Solbjørg Højfeldt). Livas mor og gift med Mogens.
 Wulff (spillet af Mikael Wulff). Journalist på Jumpstart. Han optræder kun i sæson 1 og ses derfor ikke igen efter afsnit 13. Begge hans forældre er døve.

Bipersoner i enkelte afsnit

DVD-Udgivelser 
Langt fra Las Vegas sælges i fem forskellige DVD'er med én sæson (Sæson 1, 13 afsnit, Sæson 2-5 10 afsnit) hver. Desuden er der udgivet den komplette samling med alle afsnit og af specielle dvd'er om Langt fra Las Vegas kan nævnes bl.a Langt Fra Las Vegas – De Bedste Med Gæster og Langt fra Las Vegas – Robert's Bedste med 10 afsnit med Robert Dølhus i hovedrollen.

Referencer

Eksterne henvisninger 
 
 

 
TV 2-serier
Komedieserier fra Danmark
Danske tv-serier fra 2000'erne